ako si dokážem sama zapnúť elektriku?
v prípade, ak vypadla elektrika iba v niektorých miestnostiach, treba vypnúť všetky spotrebiče a svetlá, ktoré boli pred výpadkom zapnuté. v bytovej rozvodnici, ktorá je najčastejšie umiestnená pri vchodových dverách, bude vypadnutý jeden z ističov. zistíme to tak, že tento istič má páčku smerom dole, pri starších ističoch ostane páčka hore, ale z ističa vyskočí signalizačný gombík. pri nových ističoch stačí zdvihnúť páčku hore, pri starších ističoch musíme túto páčku dať najprv dole, potom naspäť hore. ak istič opätovne vypne, ostal niektorý so spotrebičov zapnutý, alebo je problém s elektroinštaláciou. do elektroinštalácie určite nezasahujte, na to je potrebný elektrikár, ktorý má prax a meracie prístroje.
keď vypadla elektrika v celom byte, musíme skontrolovať hlavný istič. aj v takomto prípade vypneme všetky spotrebiče a ideme k hlavnému ističu. tento sa nenachádza v bytovej rozvodnici, ale tam, kde máme elektromer, najčastejšie v panelových domoch vonku na chodbe.